55. schôdza NR SR - 1.deň - B. popoludní
Dátum: 2022-02-01
Poslanec: Žiak, Miroslav (SaS)
Druh vystúpenia: Vystúpenie v rozprave

49. Akosi som predvídal, že to tak nejak dopadne. Pán Suja neprekročil svoje hranice svojich mentálnych schopností mentálneho atléta. Čakali sme, že sa ospravedlní pánovi Benčíkovi a ... (Prerušenie vystúpenia predsedajúcim.) Kollár, Boris, predseda NR SR 50. Pán poslanec, počkajte. (Reakcia z pléna.) Pán poslanec sa nemá ospravedlňovať, pozor, on je v rozprave, takže nech, môžete sa, môžete sa prihlásiť v ústnej. Nech sa páči. Pán poslanec, pokračujte, prosím. Žiak, Miroslav, poslanec NR SR 51. Ďakujem veľmi pekne, pán predsedajúci. Už sme, samozrejme, zvyknutí, že poslanci zo strany REPUBLIKA skáču do vystúpenia, húkajú, potom obviňujú ostatných, ale udiala sa udalosť s Romanou Tabák, práve ktorú, ktorá mi vnukla myšlienku, aby sme nacistom a fašistom, neonacistom a rôznym mafiánom ukazovali lásku. Mali by sme ukazovať lásku a na ich nenávistné prejavy aby sme pristupovali my s úsmevom, s mierom, s kľudom, lebo nenávisť plodí len nenávisť. Čím viac nenávisti budú oni šíriť, tým viac nenávisti bude aj medzi nami, budeme sa možno v koalícii zbytočne hádať, zbytočne budeme mať rozpory, ktoré nikto z nás nechce. Môže nastať situácia o dva roky, že takíto blázni a psychopati či nejakí vojaci, odsúdení nacisti sa dostanú k moci. Čo budú oni vystrájať? Toto vystúpenie chcem použiť aj apel, ako apel na našich koaličných poslancov, aby sme sa viacej zjednotili a držali pohromade. Nehľadajme témy, ktoré nás rozdeľujú, ale hľadajme témy, ktoré nás spájajú. Nie sme ideálni, ale bojujeme proti veľmi silnému nepriateľovi. Tento nepriateľ sa neštíti použiť akékoľvek zbrane, aby nás rozoštval, aby zaútočil na naše najnižšie pudy, na našu rodinu, aby zaútočil tak, že prekrúti fakty alebo vystrihne z nejakého určitého videa časť a prekrúti fakt tak, že z vás sa snaží urobiť hlupáka. Nacisti, tak ako v ´39. spolupracujú s komunistami a snažia sa destabilizovať tento štát so všetkými možnými prostriedkami. Neštíti sa vôbec ničoho, aj pri ospravedlnení, keď priamo mandátový výbor uložil ospravedlnenie, bolo nad slnko jasné, že tento človek nemá chrbtovej kosti, aby sa ospravedlnil staršiemu pánovi. Môj starký pred pár týždňami zomrel, pán Mazurek, vy ste normálne že ľudský, vy ste ľudský odpad, pán Mazurek, vy ste ľudský odpad, a môj starký pred pár týždňami zomrel, dožil sa 82 rokov, ale vždy si vážil ľudí, vždy bol slušný, vždy vykal, aj na sklonku svojho života, keď bol ťažko chorý, keď trpel, tak sa nikdy nesťažoval, nenadával, neurážal, a sám sa hanbil za takých ľudí, ako ste vy, za to, čo tu dokazujete na sociálnych sieťach alebo v osobnom živote, alebo tu v parlamente. Keby toto videli ľudia po ´45., čo tu vy predvádzate alebo ešte o 20 rokov, 30 rokov dozadu, čo sa deje v parlamente, čo vy dokážete vystvárať, vystrájať, je proste niečo nemysliteľné. Ľudia by sa prefackali od hanby a prepadli by sa pod zem. Tak bohapusté lži, jak vy dokážete šíriť, to sa nevidí. Ale chcel by som sa dostať chvíľku aspoň k meritu veci, k pánovi Sujovi, keďže je to o ňom a prečítame si taký článok na Plus 7 dní, aby to tu odznelo aj na pôde Národnej rady, ak to tu neodznelo, alebo ak to odznelo, tak sa ospravedlňujem, ale dovolím si prečítať, je to článok na internete verejne dostupný. "Černákovec, Miroslava Suju v 90. rokoch vycvičila armáda Slovenskej republiky na tie najnebezpečnejšie akcie. Počas fungovania v ozbrojených zložkách dostal tento muž vďaka výnimočným schopnostiam ponuku, aby v armáde zostal." Taká vložka. Pán Suja pôsobil v 5. pluku špeciálneho určenia, čo je najelitnejší oddiel slovenskej armády a následne sa tento pán Suja rozhodol, a to tu dokonca aj cituje: "Bol som vycvičený v 5. pluku špeciálneho určenia, mal som teda špeciálny výcvik, tak som začal trénovať chalanov v súkromnej bezpečnostnej službe u Černáka." Podotýkam, u toho Černáka, ktorý teraz sedí za všetko možné. Známa je tam aj vražda s odseknutou hlavou a podobné chuťovky, ale pokračujem. To znamená, veci, ktoré sa týkali streľby alebo sebaobrany, jednoducho vecí, ktoré bolo treba. Dalo by sa povedať, že pán Suja využil služby z nášho štátu, bol vycvičený naším štátom za elitného človeka, elitného vojaka, a on následne trénoval ľudí mafiánskeho bossa. Veď toto sa dá považovať kľudne za vlastizradu, lebo konal proti vlastnému národu. Bolo to v roku 1996, keď Suja vstúpil do služieb mafiánskeho bossa Mikuláša Černáka a práve s týmto temným obdobím kandidáta na poslanca do Banskobystrického kraja, vtedy súčasného, sa spája informácia, ktorú svojim voličom zrejme zabudol povedať. V tom čase bol kandidát Ľudovej strany Naše Slovensko a za čias fungovania v Černákovej bezpečnostnej službe bol súdený za vydieranie. Toto je vizitka poslanca Národnej rady Slovenskej republiky. Tréner Černákových vrahov, vlastizradca, ktorý zneužil Slovenskú republiku na to, aby sa vycvičil ako elitný vojak a následne išiel trénovať mafiánov. Klobúk dole. Klobúk dole, pán Suja. A tu v 21. storočí v roku 2022 ho ešte velebia ľudia na internete. V 50. rokoch by takýchto nacistov hnali partizáni čapicami z námestí v Bystrici. Pokračujem ďalej v článku: "V roku 1996 mal jeden vysokopostavený SIS-kár syna u Černáka, ten niečo urobil na aute, ktoré patrilo SIS-ke, a to súviselo s tou vydieračkou. Chalan, ktorý v tej veci so mnou preto ušiel do Ameriky, a je tam už 19 rokov. Rozhovoril sa po prvotnom zahmlievaní Suja. Na otázku, ako teda bolo a ako boli, ako to skúsil celé vysvetliť, reagoval vyhýbavo. Nechcem sa k tomu vracať, lebo tí ľudia stále žijú aj v Detve a nikto nevie, aké dlhé majú prsty. Dal som aj návrh na obnovu konania, ale zamietli mi všetkých svedkov, tak som sa na to vykašlal. Ale viete, to je vždy tak pred voľbami. Niekto príde, že sa im vyhrážam zabitím, potom ma vodia po súdoch a súd to potom zamietne. A tak to je vždy. Ponúkol svoj pohľad na vec Suja, ktorý sa dnes po meste vyváža na luxusnom Bentley či Land Roveri." Sociálny politik. To však nie je jediný prešľap úspešného regionálneho politika, bol totiž odsúdený za ťažké ublíženie na zdraví. To by sa dali privrieť oči, ak sa stane autonehoda, samozrejme, to by sme nebrali ako taký ťažký hriech. "Strach v Detve. O Miroslavovi Sujovi kolujú aj dnes v Detve rôzne, nie práve lichotivé zvesti. Mestský poslanec si vraj vybudoval meno práve na tom, že pracoval pre Černáka. V Detve je totiž táto informácia verejným tajomstvom, dokonca sa obklopil partiou vyšportovaných mužov, ktorí nosia jednotné tetovanie na predlaktí pravej ruky. Nápis, ktorý si dala partia zvečniť, znie Aeterna Germanitas, 12 rokov sa už o mne hovorí, že som mafián. Tetovanie, na ktoré sa pýtate, znamená v preklade večné bratstvo. Dali sme si to vytetovať na počesť jedného chlapa, ktorého zrazil kamión. Vysvetlil nám kandidát do samosprávneho kraja v tom čase. Zaujímavé je, že jedným z mužov, ktorý je týmto tetovaním tiež označený, je šéf Strany zelených v Banskobystrickom kraji Marek Mališ, ktorý sa pred pár týždňami vzdal kandidatúry na post tamojšieho župana." No. Je toho viac, ale chcem, aby to tu odznelo, prepáčte mi, že použijem všetkých 30 minút, ktoré mám, ale myslím si, že aby mali všetci poslanci Národnej rady obraz o tomto človeku, je dôležité, aby sme to tu prečítali, takže budem pokračovať: "Muži okolo Suju sú vraj v meste a okolí obávaná skupina. Práve pán poslanec Suja mal v minulosti potýčku s istým Rómom z Detvy. Ten vraj dostal taký výprask, že skončil v nemocnici so zlomenou rukou. Keď sme ho navštívili, vystrašeným pohľadom len odvetil: "Prosím vás, ja nie, ja o tom nebudem hovoriť." Potom zatvoril dvere a tak sme tou vecou opäť konfrontovali pána poslanca: "Nepoznám, kto je to?"." Také typické, pán Suja. "Reagoval na otázku, no po niekoľkých minútach opisovania skutku sa rozpamätal: "Jaj, to je ten cigáň, čo prišiel so zlomenou rukou, keď sme betónovali a začal vyrývať. Ja som v slipoch vybehol a hovorím mu: "Ťahaj odtiaľto preč, lebo ťa zabijú, lebo ťa zbijú. A jeho mama potom chodila, že som mu zlomil ruku. Za to som nebol stíhaný nikdy a neviem ani, či som bol vypovedať v tejto veci na polícii." Dozvedeli sme sa od pána Suju." Článok pokračuje: "Boháč s dlhmi. Detviansky poslanec a šéf regionálnej správy ciest dnes žije skutočne luxusným životom. Nedalo nám teda nespýtať sa na to, ako prišiel k takému obrovskému majetku. "Podnikám, všetky tieto nehnuteľnosti sú moje." Ukázal na budovy v centre Detvy. Týždenníku Plus 7 dní sa podarilo zistiť, že Miroslav Suja a jeho firmy vlastnia v Detve a v okolí Kriváňa niekoľko nehnuteľností, medzi nimi zopár budov, obchodné centrum, ale aj tisícky štvorcových metrov trávnatých porastov. Jeho meno figuruje v šiestich spoločnostiach, z ktorých päť dlhovalo štátu či už na sociálnom, zdravotnom poistení, alebo v podobe nedoplatku finančnej správe. Dlhy jeho firiem predstavovali sumu takmer 15-tisíc eur. Keď sme počas rozhovoru na dlhy upozornili, vraj dal informáciu preveriť a všetky dlhy okamžite splatil. Podľa dostupných údajov dosiahli firmy Miroslava Suju v minulom roku stratu viac ako 120-tisíc eur. V niekoľkých firmách figuruje jeho meno spolu s Róbertom Ľuptákom s mužom, ktorý má pod palcom detviansky hokej. Ten sa zviditeľnil s tým, že poskytol priestor Marianovi Kotlebovi, ktorý začiatkom októbra pred zápasom domáceho tímu s Košicami hodil úvodné buly. Róbert Ľupták sedí vo výkonnom výbore Slovenského zväzu ľadového hokeja, kde sa preslávil pestrým slovníkom na adresu predstaviteľov Trenčianskeho tímu. Na mušku si zobral najmä hokejistu Marcela Hossu, ktorému vulgárne vynadal. O niekoľko týždňov po prehratom zápase Detvy s Liptovským Mikulášom svoj slovník zopakoval, keď vynadal novinárom. Zaujímavý je fakt, že pod krídla detvianskeho hokeja dnes patrí syn Černákovho zabijaka Slavomíra Surového, ktorého krstný otec je Ján Kán. Pri otázke, že či sa pozná s Jánom Kánom, pravou rukou Mikuláša Černáka, odpovedal Suja krátko: "Poznám ho, každý ho tu pozná." Článok ďalej pokračuje: "Milionár medzi ľuďmi. Miroslav Suja kandidoval v predchádzajúcich voľbách do VÚC za Stranu zelených, za ktorú sa dostal do zastupiteľstva samosprávy. Pripomienka, tento článok už je pochopiteľne starší, takže nie sú tu úplne aktuálne údaje. Mimochodom pod pojmom Strana zelených si zrejme väčšina ľudí predstaví akýchsi ochranárov životného prostredia, zdá sa však, že v spojení s menom Miroslav Suja a jemu blízkych naberá úplne iný význam. Zelení totiž zostávajú naďalej, avšak v inej podobe. Hneď po našom rozhovore predstúpil po boku Mariana Kotlebu pred ľudí v Hriňovej, aby ich presvedčil o tom, aby jemu aj Marianovi Kotlebovi dali svoj hlas. Ľuďom z Podpoľany porozprával o svojom fungovaní v regionálnej správe ciest, ktorú pokladá za svoj veľký úspech. V plnej sále pôsobil skutočne presvedčivým dojmom, len akosi zabudol povedať, že sa vyvážali v autách najzvučnejších značiek a prostredníctvom svojich firiem vlastní v Detve a v okolí niekoľko lukratívnych nehnuteľností. To pripomína mi tých francúzskych komunistov počas veľkého hladomoru na Ukrajine. Skutočne ľudsky sa veru vedel vžiť aj do pocitov obyčajnej starkej, ktorá mala problém s tým, že keď ona ide zabiť prasiatko, tak si musí vybavovať množstvo papierov a starosta, keď ide zabiť šesť prasiat, žiadne papiere mať nemusí. Aj preto, aby všetku krivdu napravil, sa Miroslav Suja, ktorému v Detve nepovedia inač ako Černákov vojak, rozhodol kandidovať za poslanca Banskobystrického kraja vo farbách Kotlebovej Ľudovej strany Naše Slovensko. Marian Kotleba, ktorý ho postavil na svoju kandidátku, reagoval na to stručne: "To je pre mňa absolútna novinka, neviem sa k tomu vyjadriť, posudzujem ho ako poslanca Banskobystrického samosprávneho kraja, kde za ním stoja výsledky v regionálnej správe ciest, a to je pre mňa alfa a omega. Opýtam sa ho na to. Podľa toho, čo sa dozviem, sa tým budem zaoberať." Na to, či potom vyvodil nejaké dôsledky už Marian Kotleba, ktorý sa pred ľuďmi tituluje ako bojovník proti zbohatlíkom, reagoval s úsmevom a s dôvetkom: "Už veľmi špekulujete." Udejú sa teda na kandidátke Mariana Kotlebu zmeny alebo to líder ĽS NS s bojom proti zbohatlíkom nemyslí tak vážne?" Koniec článku. Od tohto článku máme ďalší posun. Ľudová strana Naše Slovensko je chudobnejšia o niekoľko členov. Ja ako človek, ktorý je verný hodnotám, nemám rád podrazákov a odpadlíkov, ktorí teraz na Ľudovú stranu Naše Slovensko útočia, snažia sa od nich dištancovať, pritom je to stále, stále istá skupina ľudí, len sú viac ukričaní, tvária sa, že sú mierumilovnejší, pritom poukazujú na toho zlého Kotlebu. Keby nebolo toho Kotlebu, páni, tak tu nesedíte. Vďaka tomu Kotlebu ste tu, tomu zlému Kotlebovi ste všetci tu a môžte šíriť tie vaše dezinformácie a ničiť Slovensko šírením rôznych dezinformácií, klamstiev, vyvrátených dlhodobo klamstiev. Niektorí vaši kolegovia, pán Suja, sa tu vedia postaviť a bohapusto klamať bez toho, aby vôbec žmurkli očami, húkajú tu, ako v 30. rokoch jeden nemenovaný pán v Nemecku, avšak našťastie máme tú historickú pamäť a verím, že slovenský národ, aj keď je masírovaný rôznymi dezinformáciami, rôznymi informátormi a oligarchami, ktorí sú platení z východu, tak sa vzoprie a pandémia skončí, raz pandémia skončí, veci sa vrátia do normálu, verím, že tá pandémia skončí čím skôr a ľudia neskočia na lep takým ľuďom, ako ste vy, začnú kriticky myslieť a vy skončíte tam, kde patríte. Minimálne nie v parlamente. Ďakujem veľmi pekne. (Potlesk.)